SA se werkloosheidskoers neem toeRisenga Maluleke. Foto: ANA. Die amptelike werkloosheidskoers in Suid-Afrika het in die tweede kwartaal van 2018 met 0,5 van ŉ persentasiepunt toegeneem. Risenga Maluleke, statistikus-generaal, het Dinsdag in Pretoria Statistieke Suid-Afrika (SSA) se kwartaallikse arbeidsmagpeiling bekendgemaak. Die amptelike werkloosheidskoers staan nou op 27,2%. Die verslag toon dat die toename in die werkloosheidskoers die gevolg is van 90 000 minder mense wat wel ŉ werk het en ŉ toename van 102 000 in die aantal mense wat tussen die eerste en tweede kwartaal vanjaar werkloos geword het. Werkloosheid onder die jeug is ook steeds skrikwekkend hoog. Van die 10,3 miljoen mense tussen 15 tot 24 jaar is 31,6 nie in diens of besig met verder opleiding of studie nie. Die persentasie mense wat reeds te ontmoedig is om werk te soek het ook in dié tydperk met 77 000 tot 2,9 miljoen gestyg. Maluleke het ook bekend gemaak dat die Suid-Afrikaanse bevolking van werkende ouderdom met 154 000 (0,4%) in die tweede kwartaal toegeneem het. Volgens Maluleke was daar 22 000 werksgeleenthede meer in private huishoudings terwyl die formele, informele en landbousektore poste verloor het in dié tydperk. Die vervaardigingsektor het die meeste werke verloor (105 000) terwyl daar groei getoon is in onder meer die vervoer-, konstruksie-, myn- en private huishouding- sektore.